[Video] In die stad van die Reformasie om te praat oor transformasie - Maroela Media
Die Verenigde Nasies (VN) se Europese hoofkwartier in Genève is een van die bekendste bakens in dié stad. Die VN se Palais des Nations (Paleis van nasies) word van alle kante afgeneem deur toeriste en besoekers wat die laaste dae van die Europese somer indrink. Kyk jy om jou rond, besef jy dat Genève inderdaad 'n stad van nasies is. Elke paar meter hoor jy 'n ander taal en sien jy iemand wat kennelik van 'n ander land af kom.
'n Ent verder in die ou stad van Genève kry jy die Muur van die Reformasie, opgerig ter herinnering aan 'n paar van die groot reformatore, onder wie Johannes Calvyn. Calvyn het die grootste gedeelte van sy lewe in Genève deurgebring en sy merk is onuitwisbaar op die stad.
Ons het vandag die eerste paar van ons vergaderings op die eerste been van ons besoek gehad. Dit was uiters waardevol, insiggewend en beslis suksesvol. Enersyds kon ons binne 'n beperkte tyd daarin slaag om te verduidelik waarom ons sê dat die regering se rassebeleid verkeerd is. Andersyds kon ons verduidelik dat ons met die uitrol van ons VN-strategie juis patrioties is omdat ons wil hê dat die regering regstellende aksie moet hersien en regstel tot voordeel van alle Suid-Afrikaners.
Ons tweede vergadering was met 'n verteenwoordiger van die VN se Menseregtekommissie se afdeling wat fokus op minderhede, gelykheid en nie-diskriminasie. Hierdie gesprek het ons weer skerp onder die indruk gebring dat skakeling met rolspelers binne die VN en die VN se komitee vir die eliminering van rassediskriminasie (CERD) met die doel om 'n netwerk op te bou, baie noodsaaklik is.
Ons probleme van diskriminasie teen ons as Afrikaners kan nog veel erger raak. Die belangrikste manier om sukses te behaal is om ons stryd te internasionaliseer. Sterkte aan Solidariteit met hulle poging.